OKRESNÁ PROKURATÚRA LUČENEC 
F. Lehára 12, 984 80 Lučenec 1	

Číslo: 1 Pv 295/15/6606	Lučenec 25.01.2016 
EEČ: 2-47-7-2016

U Z N E S E N I E

Trestná vec:	obv. XXXXX 
Trestný čin:	Trestný čin krádež podľa § 247 odsek 2 písmeno c Trestného zákona číslo 140/1961 Zbierky zákonov v znení zákona číslo 403/2004 Zbierky zákonov 
Rozhodol: 	prokurátor Okresnej prokuratúry Lučenec 
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX 
rodné priezvisko: XXXXX
trvalé bydlisko: XXXXX
väzba: nie
mladistvý
ktorý je trestne stíhaný pre trestný čin:
- Trestný čin krádež podľa § 247 odsek 2 písmeno c Trestného zákona číslo 140/1961 Zbierky zákonov v znení zákona číslo 403/2004 Zbierky zákonov 

na tom skutkovom základe, že:
1.	po spoločnej dohode s XXXXX a mladistvým XXXXX dňa 13.10.2004 okolo 12:30 hod. na Novohradskej ulici v Lučenci pristúpil odzadu k XXXXX, nar. XXXXX, ktorá vychádzala po schodoch a tejto bez toho, aby ju inak napadol vytrhol z ruky kabelku, v ktorej mala peňaženku, osobné doklady na svoje meno a s touto kabelkou následne ušiel, počas ktorého konania XXXXX a XXXXX dávali pozor, aby ich niekto pri skutku neprichytil, čím poškodenej spôsobili škodu vo výške 33,15,- € (1000,- Sk);

2.	dňa 14.10.2004 na Námestí republiky v Lučenci vytrhol z ľavej ruky po chodníku prechádzajúcej XXXXX, nar. XXXXX kabelku, v ktorej mala osobné doklady na svoje meno, dáždnik, peňaženku s finančnou hotovosťou 200,- Skk (6,63,- €) a s touto kabelkou následne ušiel, ktorým konaním poškodenej spôsobil škodu v celkovej výške 9,95,- € (300,- Sk),  
lebo trestné stíhanie je neprípustné, proti tomu, kto zomrel alebo bol vyhlásený za mŕtveho.  
 
Odôvodnenie:
V predmetnej veci boli trestné stíhania začaté uzneseniami policajného orgánu OR PZ, ÚJKP XXXXX sp. zn. ORP-3577/1-LC-04 zo dňa 13.10.2004, sp. zn. ORP-3584/1-OSV-LC-2004 zo dňa 14.10.2004, sp. zn. ORP-3589/1-OSV-LC-2004 zo dňa 14.10.2004 a uznesením vyšetrovateľa OR PZ, ÚJKP XXXXX sp. zn. ORP-771/OVK-LC-2004 zo dňa 19.10.2004. Následne vyšetrovateľ PZ dňa 20.10.2004 vzniesol obvinenie ml. XXXXX, ml. XXXXX a ml. XXXXX pre spolupáchateľstvo trestného činu krádeže podľa § 9 ods. 2 k § 247 ods. 2 písm. c) Tr. zákona č. 140/1961 Zb. Dňa 20.02.2005 bolo trestné stíhanie podľa § 173 ods. 1 písm. a) Tr. poriadku č. 141/1961 Zb. prerušené pre neprítomnosť obvineného ml. XXXXX. Dňa 04.04.2005 bolo v zmysle § 173 ods. 1 písm. a) Tr. poriadku č. 141/1961 Zb. pokračované v stíhaní a dňa 04.06.2005 došlo k opätovnému prerušeniu trestného stíhania podľa § 173 ods. 1 písm. a) Tr. poriadku č. 141/1961 Zb. pre neprítomnosť svedkyne – poškodenej. Dňa 21.08.2015 vyšetrovateľ PZ podľa § 228 ods. 5 Tr. poriadku rozhodol o pokračovaní v trestnom stíhaní.   

Obvinený ml. XXXXX využil svoje zákonné právo a v priebehu prípravného konania k veci vypovedať odmietol. 

V rámci vyšetrovania boli k predmetným skutkom v procesnom postavení obvinených vypočutí aj ml. XXXXX a ml. XXXXX, v procesnom postavení poškodených XXXXX a XXXXX. Keďže poškodená XXXXX podľa zabezpečeného úmrtného listu knihy úmrtí matričného úradu Banská Bystrica č. PS-MU 132361/2015 dňa 18.02.2014 v Banskej Bystrici zomrela, v procesnom postavení poškodenej bola vypočutá jej právna nástupkyňa, a to dcéra XXXXX. Do vyšetrovacieho spisu boli tiež zabezpečené odborné vyjadrenia k výške spôsobenej škody, ako aj ďalšie listinné dôkazy a podklady. Vykonanými úkonmi neboli zistené také skutočnosti, ktoré by vylučovali, že obvinený sa mohol dopustiť konania, za ktoré mu bolo vznesené obvinenie.

Z výpisu zo zápisu o úmrtí č. S 771/2013 matriky Bautzen, Spolková republika Nemecko vyplýva, že XXXXX zomrel dňa 17.10.2013 v Bautzene v Spolkovej republike Nemecko.

Podľa § 215 ods. 1 písm. d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

Z uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. 

JUDr. Jozef Trizna 
prokurátor